SCB เบรกปล่อยกู้กลุ่มพลังงาน รอ ส.ป.ก. ชี้ขาดวินด์ฟาร์มผิดหรือไม่?
SCB ชะลอให้สินเชื่อกลุ่มพลังงานทดแทน หลังเกิดความไม่แน่นอนเช่าที่ ส.ป.ก.ทำวินด์ฟาร์ม เผยรอดูคำพิพากษาเพื่อพิจารณาให้รอบคอบ
2 ก.พ. 2560

SCB ชะลอให้สินเชื่อกลุ่มพลังงานทดแทน หลังเกิดความไม่แน่นอนเช่าที่ ส.ป.ก.ทำวินด์ฟาร์ม เผยรอดูคำพิพากษาเพื่อพิจารณาให้รอบคอบ
นายอาทิตย์ นันทวิทยา กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB เปิดเผยว่า ขณะนี้ธนาคารได้ชะลอการให้สินเชื่อของลูกค้าในกลุ่มพลังงานทดแทน หลังจากเกิดกรณีที่ศาลปกครองสูงสุดให้ยกเลิกสัญญาเช่าพื้นที่ที่ถูกประกาศให้เป็นเขตปฏิรูปที่ดิน ซึ่งอยู่ภายใต้การดูแลของสำนักงานการปฏิรูปที่ดินเพื่อเกษตรกรรม (ส.ป.ก.) เพื่อติดตั้งกังหันลมผลิตไฟฟ้าของบริษัท เทพสถิต วินด์ฟาร์ม จำกัด เพราะมองว่ายังมีความไม่แน่นอน และเป็นความเสี่ยงในเรื่องของกฏเกณฑ์ ทำให้มีผลต่อการชะลอพิจารณาสินเชื่อของลูกค้ากลุ่มพลังงานทดแทนที่ยื่นขอสินเชื่อเข้ามา ซึ่งปัจจุบันมีอยู่ไม่ถึง 10 ราย โดยธนาคารยังต้องรอข้อสรุปหลักเกณฑ์ที่ออกมาว่าจะเป็นทางการก่อนตัดสินใจต่อไป 
“ตอนนี้ก็ต้องรอดูคำพิพากษากรณีของเทพสถิต วินดฺฟาร์มว่าจะออกมาเป็นอย่างไร ซึ่งต้องยอมรับว่าจากกรณีนี้ เราจะต้องระมัดระวัง และจะต้องพิจารณาให้รอบคอบ โดยใช้ case นี้เป็นตัวอย่าง ตอนนี้เราก็ทำได้แค่ wait and see” นายอาทิตย์ กล่าว
สำหรับกรณีที่ นายวิพล วรเสาหฤท รองผู้จัดการใหญ่ ธุรกิจขนาดกลางและขนาดย่อม ของ SCB ได้ลาออกไปนั้น ขณะนี้ทางธนาคารจะมีการแต่งตั้งผู้บริหารคนใหม่ขึ้นมาทำหน้าที่แทน ซึ่งจะต้องเสนอต่อคณะกรรมการธนาคารในสิ้นเดือน ก.พ. ก่อนจะส่งเรื่องไปยังธนาคารแห่งประเทศไทย (ธปท.) โดยคาดว่าจะสามารถดำเนินการให้แล้วเสร็จในช่วงกลางเดือนมี.ค.นี้